Rokovania MieR - informácia a závery

37. zasadnutie miestnej rady (MieR) dňa 02.02.2018

Zasadnutie MieR sa uskutočnilo mimo časového plánu rokovaní MieR.

Rokovania sa zúčastnili dvaja poslanci - členovia miestnej rady. Miestna rada nebola uznášania schopná. Zvolaná bola v súlade s § 13 ods. 6 zákona SNR č. 369/1990 Zb. o obecnom zriadení v znení neskorších predpisov k prerokovaniu uznesení miestneho zastupiteľstva pred pozastavením ich výkonu.

Starosta mestskej časti pozastavil výkon uznesení MieZ

- č. 365 z pokračovania XXXI. rokovania MieZ zo dňa 23.01.2018, ktorým miestne zastupiteľstvo žiadalo okamžité ukončenie nájomnej zmluvy týkajúcej sa Senior domu,

- č. 374 z pokračovania XXXI. rokovania MieZ zo dňa 23.01.2018, ktorým miestne zastupiteľstvo delegovalo do Rady Základnej školy Starozagorská 8 zástupcu zriaďovateľa Ing. Juraja Mihaľova,

- č. 375/c z pokračovania XXXI. rokovania MieZ zo dňa 23.01.2018, ktorým miestne zastupiteľstvo nesúhlasilo s prevodom pozemkov pod stavbou autoumyvárne na Klimkovičovej ulici.

Na tomto rokovaní nebolo prijaté žiadne uznesenie.

38. zasadnutie miestnej rady (MieR) dňa 06.02.2018

Zasadnutie MieR sa uskutočnilo pred rokovaním miestneho zastupiteľstva v mesiaci marec 2018. Rokovania sa zúčastnili všetci štyria poslanci - členovia miestnej rady, rada bola uznášaniaschopná. Návrh programu rokovania nebol členmi rady doplnený.

Najdôležitejším bodom programu bol návrh na 1. zmenu rozpočtu mestskej časti na rok 2018, informatívna správa o zrealizovaných rozpočtových opatreniach, ale aj vypísanie obchodnej verejnej súťaže na odpredaj mobilnej ľadovej plochy.

Členovia miestnej rady odporučili miestnemu zastupiteľstvu prerokovať návrh na 1. zmenu rozpočtu na rok 2018, vziať na vedomie zápisnice z výročných schôdzi v Dennom centre mestskej časti a schváliť plán práce denného centra na rok 2018.

V bode rôzne poslanec Boritáš požiadal o preverenie, komu patrí panelová cesta, ktorá vedie popri Kláštore a kto ju má vyčistiť, aby bola priechodná, lebo je veľmi zahustená. Bol tam urobený výrub a rôzne dreviny, ktoré sa tam nachádzajú, by klienti charity vedeli dať do poriadku. Drevo by poslúžilo na kúrenie na Bosákovej ulici, kde je charitný dom. Súčasne požiadal o ďalšie vyčistenie panelovej cesty smerom do lesa. Poslankyňa Gamcová požiadala o preverenie, či neporiadok medzi kontajnermi na Zombovej 43, bol firmou Kosit odprataný.

Na 38. rokovaní miestnej rady bolo prijatých spolu päť odporúčajúcich uznesení.

Košice, 08.03.2018

Spracovala:

JUDr. Magdaléna Balážová

právne oddelenie